Diari Oficial de la Generalitat Valenciana


Sumari del DOGV 5388, del 15-11-2006 (2006/12797)

Bases particulars reguladores del programa d'actuació integrada, per gestió indirecta, per al desenvolupament del sector UN-6 la Xara-3 del Pla General transitori de Dénia.
----------------------------------------------------------------------------------------------------------------------------------------------------------------------------

### Dades del document

Número de DOGV
:   5388

Data del DOGV
:   15-11-2006

Secció del DOGV
:   V. ALTRES ANUNCIS - B) LICITACIÓ DE CONTRACTES ADMINISTRATIUS

Número del document
:   2006/12732


Data del document
:   20-10-2006

Organisme emissor
:   Ajuntament de Dénia

Tipus de document
:   Concurs

Descriptors 

:   * Dénia
    * pla d'urbanisme
    * licitació
    * contracte d'obres
    * administració local

Bases particulars reguladores del programa d'actuació integrada, per gestió indirecta, per al desenvolupament del sector UN-6 la Xara-3 del Pla General transitori de Dénia. [2006/A12899]  
En compliment del que disposa l'article 131.2 i següents de la Llei Urbanística Valenciana 16/2005, de 30 de desembre, es publica a continuació el text íntegre de les bases particulars reguladores del programa d'actuació integrada per al desenvolupament del sector UN-6 la Xara-3, aprovades per l'Ajuntament Ple en la sessió de 28 de setembre del 2006:  
Bases particulars reguladores del programa d'actuació integrada, per gestió indirecta, per al desenvolupament del sector UN-6 la Xara-3 del Pla General transitori de Dénia.  
A) Ordenació urbanística vigent.  
Està establida en el Pla General transitori de Dénia, que classifica els sòls com a urbanitzables. Les propostes hauran d'ajustar-se a l'ordenació estructural i hauran d'incloure l'ordenació detallada del sector.  
B) Necessitats i objectius que ha de satisfer el programa.  
El programa haurà de complir tots els objectius que estableix l'article 124 de la Llei Urbanística Valenciana i, per tant, inclourà les previsions necessàries per a:  
1. Gestionar la transformació jurídica de les finques afectades.  
2. Urbanitzar completament la unitat d'execució que serà objecte de l'actuació integrada, en un termini màxim d'un any des de l'aprovació de la reparcel·lació.  
Amb subjecció a les previsions temporals i econòmiques del programa, també haurà de:   
3. Connectar i integrar adequadament l'actuació amb la resta de les xarxes d'infraestructura, comunicacions i serveis públics ja existents en el punt on presenten característiques tècniques adequades per a satisfer de forma apropiada els nous requeriments de l'actuació que es pretén.  
Amb este objecte, els aspirants a aconseguir la condició d'agent urbanitzador hauran de proposar la seqüència lògica del desenvolupament de l'execució de tota l'obra pública.  
Les propostes hauran d'acreditar que hi ha prou capacitat de servei i reserves d'energia elèctrica i aigua potable per a fer front al nou desenvolupament previst. Subsidiàriament, s'acreditarà de manera suficient, amb els certificats oportuns de les companyies subministradores, que les mesures que es proposen en l'alternativa tècnica resoldran de manera adequada estes necessitats. La falta d'acreditació d'estes qüestions comportarà el rebuig de les alternatives tècniques que no les incloguen.  
4. Suplementar les infraestructures i espais públics o reserves dotacionals en el que calga per a no minvar ni desequilibrar els nivells de qualitat, quantitat o capacitat d'un servei existents i exigibles reglamentàriament.  
Les propostes d'obra d'urbanització hauran de donar solució a l'evacuació d'aigües pluvials de l'àmbit i a les connexions del seu entorn.  
5. Obtenir els sòls dotacionals públics de l'àmbit de l'actuació, o adscrits a esta, a favor de l'administració i de forma gratuïta.   
6. Ordenar el repartiment equitatiu de les càrregues i beneficis de l'actuació entre els afectats.  
7. Establir terminis per a edificar els solars resultants de l'actuació urbanitzadora.  
8. Com a objectius complementaris del programa, es fixen:  
· L'edificació dels terrenys de l'urbanitzador o de propietaris adherits a la seua iniciativa en terminis més breus que els establits en el programa amb caràcter general.  
· La integració del projecte que s'ha d'executar dins de l'entorn físic i mediambiental on s'integra, en concordança amb els principis i directrius de desenvolupament de la ciutat.   
· La proposta haurà de potenciar els usos de vianants i públics de l'àmbit, garantint l'absència de barreres arquitectòniques. Haurà d'assegurar que les obres d'urbanització, a més de ser realitzades amb materials de qualitat, inclouen unitats d'obra que incorporen les més modernes infraestructures per a la futura implantació en les construccions de totes les tecnologies existents en el mercat amb vista a la prestació de serveis de les comunicacions electròniques, entenent este concepte en els termes establits en la Llei 32/2003, de 3 de novembre, General de Telecomunicacions.  
· Les propostes hauran d'implantar les infraestructures encaminades a un ús adequat dels recursos hídrics.  
C) Fitxa de planejament i gestió.  
S'incorpora a les presents bases, com a annex número 1, la fitxa de planejament i gestió corresponent, el contingut de la qual haurà de ser respectat per les propostes de programació, sense que s'admeten alteracions en la delimitació del sector.  
El sòl dotacional de la xarxa primària adscrit (5625 m2) es concreta en els sòls destinats a vies de xarxa estructural necessàries per a connectar el sector amb la C-3311, inclosa la rotonda corresponent.  
D) Propostes de planejament.  
Les propostes de planejament que es presenten han de respectar, en qualsevol cas, l'ordenació estructural i elaboraran l'ordenació detallada en coherència amb els objectius del programa.  
E) Edificació de terrenys.  
D'acord amb els objectius complementaris del programa, l'edificació dels terrenys de l'urbanitzador o de propietaris adherits a la seua iniciativa haurà de realitzar-se en terminis breus.  
F) Documents de gestió.  
Els documents de gestió hauran de redactar-se amb una estricta observança de les prescripcions imposades per la Llei Urbanística Valenciana.  
G) Projecte d'urbanització.  
Les prescripcions tècniques del projecte d'urbanització respectaran el que disposen els articles 52 del Reial Decret Legislatiu 2/2000, de Contractes de les Administracions Públiques, i 68 del Reglament de Contractes, aprovat pel Reial Decret 1.098/2001, de 12 d'octubre, atenent el que disposa l'article 69 d'este reglament.  
H) Estimació dels terminis de desenvolupament i execució del programa.  
1. Termini d'adjudicació del programa: el termini màxim d'adjudicació d'este programa és de 2 mesos comptadors des de l'endemà de l'obertura de les proposicions.  
2. Projecte de reparcel·lació: el projecte de reparcel·lació haurà de presentar-se dins del mes següent al transcurs del termini que estableix l'article 167.3 de la Llei Urbanística Valenciana i abans de quatre mesos des de la formalització del contracte per al desenvolupament i execució del programa d'actuació integrada. En qualsevol cas, este projecte no s'aprovarà si prèviament no s'ha subscrit el contracte i se n'han depositat les garanties corresponents. Si el projecte inicialment presentat haguera de modificar-se com a conseqüència d'observacions introduïdes per l'administració, l'urbanitzador haurà de respectar el termini màxim d'un mes per a presentar el document definitiu.  
3. Execució material de les obres d'urbanització:   
· Inici: 1 mes des de l'aprovació administrativa del projecte de reparcel·lació.  
· Termini: en qualsevol cas, dins del termini d'un any des de l'aprovació administrativa del projecte de reparcel·lació.  
· Recepció per l'Ajuntament: abans de 3 mesos des de l'oferiment formal per a eixa recepció que s'ajustarà al que disposa l'article 147 i concordants del Reial Decret Legislatiu 2/2000, de 16 de juny, sobre el Text Refós de la Llei de Contractes de les Administracions Públiques.  
· Terminis de garantia: 12 mesos des de l'acta de recepció.  
· Recepció definitiva: 1 mes des de l'acabament del termini de garantia.  
Els terminis d'execució seran prorrogables per una causa justificada, no imputable a l'urbanitzador, que impedisca realitzar les obres dins del termini previst, amb un informe previ de la direcció facultativa corresponent. Llevat del que s'ha dit adés, l'incompliment dels terminis fixats per a la presentació del projecte de reparcel·lació comportarà la resolució del contracte i de l'adjudicació del programa. La demora injustificada en l'acabament de l'obra comportarà l'aplicació del règim general que estableix l'article 143 de la LUV.  
Els terminis assenyalats en esta base podran ser alterats per les propostes, de manera que s'assumisquen en uns terminis d'execució més rigorosos o uns terminis majors de garantia.  
I) El model de proposició haurà d'incloure tots els documents que s'enumeren en els article 126 i 127 de la Llei Urbanística Valenciana; i que són:   
. En l'alternativa tècnica:  
· Document de planejament que incloga una proposta d'ordenació detallada per a l'àmbit del programa.  
· Àmbit de l'actuació integrada.  
· Justificació del compliment de les condicions d'integració de l'actuació amb l'entorn.  
· Existència o no d'agrupació d'interés urbanístic i, si pertoca, estatuts i acords socials seus.  
· Terminis que es proposen per al desenvolupament de l'actuació integrada, determinant-se tant el corresponent a les obres d'urbanització com a les obres d'edificació dels solars resultants.  
· Projecte d'urbanització, determinant-se el corresponent a les obres d'urbanització com a les obres d'edificació dels solars resultants.  
· Enunciat dels objectius complementaris que es proposen conforme a l'article 124.2, amb la indicació expressa, si pertoca, dels compromisos d'edificació simultània a la urbanització que estiga disposat a assumir per damunt del mínim legal.  
· Mesures de control de qualitat i compliment de les normes de qualitat ambiental.  
· Inventari preliminar d'aquelles construccions, plantacions i instal·lacions que per al seu enderroc, destrucció o eradicació s'exigisca la urbanització.  
· Estimació preliminar i general d'aquelles despeses d'urbanització variables amb un import que, malgrat ser transferible als propietaris, no es puga determinar per la concurrència d'ofertes.  
. En la proposició juridicoeconòmica.  
· Regulació de les relacions de l'urbanitzador i els propietaris i, en particular, la modalitat de retribució al promotor i informació suficient que permeta als propietaris conéixer les conseqüències econòmiques que comporte per a ells la proposta i l'elecció de cada modalitat de retribució.  
· Acreditació de la titularitat, si pertoca, i identificació gràfica i registral dels terrenys, dins de l'àmbit de l'actuació i a disposició de l'urbanitzador, siguen de la seua propietat o d'altres propietaris amb qui tinga contracte suficient, que hagen de quedar afectes, amb una garantia real inscrita al Registre de la Propietat, al compliment de les obligacions pròpies de tal urbanitzador, amb motiu de la firma del contracte, per a assegurar l'execució dels objectius imprescindibles o complementaris del programa.  
· Full resum de les dades econòmiques rellevants.  
· Informació suficient que permeta als propietaris conéixer la determinació clara de les magnituds econòmiques del programa, diferenciant els aspectes següents:  
· Pressupost de licitació de l'obra d'urbanització: amb l'abast que estableix l'article 168.1.a i b de la Llei 16/2005, de 30 de desembre, de la Generalitat, Urbanística Valenciana.  
· Cost de projectes: cost de redacció i direcció dels projectes tècnics, especificant cada projecte, a què es refereix l'article 168.1.c. de la llei esmentada.  
· Despeses de gestió: despeses de gestió de l'urbanitzador, calculades en un percentatge del que represente la suma de les partides corresponents a conceptes anteriors.  
· Benefici de l'urbanitzador: calculat en un percentatge de la suma dels conceptes indicats en els apartats anteriors, que, en cap cas, podrà superar el 10%.  
· Càrregues d'urbanització: càrregues d'urbanització que l'urbanitzador es compromet a transferir, com a màxim, als propietaris afectats pels conceptes adés esmentats.  
· Coeficient de canvi: part alíquota de l'aprofitament objectiu, expressada en tant per u, que correspon a l'urbanitzador en concepte de retribució en sòl per les càrregues d'urbanització, aplicable respecte als propietaris acollits a la modalitat de retribució esmentada.  
· Preu del sòl a l'efecte de canvi: preu del sòl, al qual es descomptaran de les càrregues d'urbanització els terrenys d'aquells propietaris que retribuïsquen amb estos a l'urbanitzador.  
· Finançament: condicions de finançament oferides per l'urbanitzador per al pagament de les quotes d'urbanització en metàl·lic, refermades per una entitat financera degudament registrada.  
· Garantia oferida per l'aspirant a urbanitzador, que en cap cas podrà ser inferior al 15% del pressupost estimat de càrregues d'urbanització.   
Hauran d'aportar-se tres còpies de la totalitat dels documents tècnics que hagen de redactar-se amb motiu del programa.  
Així mateix, caldrà aportar la documentació esmentada en un suport informàtic segons els formats proposats per l'Ajuntament de Dénia, i que són els següents:  
· Documentació gràfica Autocad, Microestation, Acrobat.  
· Documentació alfanumèrica Office  
La documentació es presentarà en sobres tancats, identificats en el seu exterior, amb la indicació del concurs per a la programació a què concorren i firmats pels concursants, amb la indicació, en cas de persones jurídiques de la raó social de l'empresa. En l'interior de cada sobre es farà constar en un full independent el seu contingut, enunciat numèricament. Un dels sobres inclourà els documents especificats en l'epígraf següent d'estes bases, i s'identificarà amb el número 1; el número 2 inclourà en un sobre obert els documents de l'alternativa tècnica sotmesos a informació pública, i en un sobre tancat la resta de documents corresponents a l'alternativa tècnica. Este últim serà obert en el mateix acte que el número 1. El número 3 inclourà la proposició juridicoeconòmica, en una plica tancada, l'obertura de la qual es diferirà en els termes que estableix l'article 317 del ROGTU (Reglament d'Ordenació i Gestió Territorial i Urbanística).  
J) Les proposicions hauran d'anar acompanyades dels documents especificats en l'article 133.1 de la Llei Urbanística Valenciana, en un sobre a banda. I que són:  
a) Aquells que acrediten la personalitat jurídica del concursant i, si pertoca, la seua representació.  
b) Els documents que acrediten els requisits de solvència tècnica i professional, econòmica i financera.  
c) Declaració responsable de no estar sotmés a cap de les prohibicions per a contractar establides per la legislació reguladora de la contractació administrativa, incloent-hi expressament la circumstància d'estar al corrent en el compliment de les obligacions tributàries i amb la seguretat social imposades per les disposicions vigents.  
d) Resguard acreditatiu de la garantia provisional.  
e) Els concursants estrangers hauran d'adjuntar una declaració de sotmetiment exprés a la jurisdicció dels jutjats i tribunals espanyols de qualsevol tipus, per a totes les incidències que, de manera directa o indirecta, pogueren sorgir durant el procediment d'adjudicació i durant el desenvolupament i execució del programa d'actuació integrada, amb renúncia expressa, si pertoca, al fur jurisdiccional estranger que poguera correspondre-li.  
f) Declaració jurada o acta notarial acreditativa d'haver-se efectuat o intentat efectuar els avisos a què es refereix l'article 134.4. En qualsevol cas, amb caràcter previ a l'adjudicació, l'ajuntament requerirà a l'adjudicatari proposat la justificació documental íntegra d'estes qüestions.  
g) Acta notarial acreditativa del sotmetiment a informació pública dels documents que assenyalen les lletres a) i f) de l'article 126 de la LUV  
Cap concursant no podrà subscriure cap proposta en unió temporal amb altres empreses si ja ho ha fet individualment o figura en més d'una agrupació. L'incompliment d'estes normes comportarà la no-admissió de totes les propostes de programa presentades per aquell.  
Els documents a què es refereix esta base no seran valorables com a criteris d'adjudicació.  
K) Presentació de proposicions.  
Les proposicions hauran de presentar-se a les dependències de la Gerència d'Urbanisme de l'Ajuntament de Dénia, sítia a la ronda de les Muralles, número 42, bé mitjançant el lliurament físic a les oficines esmentades, bé mitjançant un enviament per correu, i en este cas caldrà ajustar-se al que disposa l'article 80 del Reglament General de la Llei de Contractes, sense que siga admissible l'anunci per correu electrònic.  
Les proposicions hauran de presentar-se en el termini de tres mesos, a partir de la data de l'enviament de l'anunci de concurs al Diari Oficial de la Unió Europea.  
L) Documentació acreditativa de la solvència econòmica i financera, tècnica i professional exigibles als concursants.  
Els concursants hauran de justificar-ne la solvència en els termes que indiquen els articles 122 i 123 de la Llei Urbanística Valenciana.  
L'equip tècnic haurà d'estar integrat, com a mínim, per un arquitecte o enginyer superior i un llicenciat en Dret.  
M) Criteris objectius d'adjudicació.  
· De l'alternativa tècnica, que representarà un total de 70 punts respecte dels 100 de puntuació global:  
1. La qualitat tècnica de l'ordenació proposada.   
Ponderació: 0-35/100  
2. La resolució adequada de la integració de l'actuació al seu entorn i la millor estructuració de dotacions públiques i d'espais lliures.  
Ponderació: 0-14/100  
3. La major qualitat tècnica de les solucions i materials proposats per a la urbanització, així com unes majors mesures d'un millor compliment de les normes de qualitat ambiental, conforme als criteris indicats en estes bases i que tendisquen a una millor implantació d'infraestructures de telecomunicacions i destinades a estalviar recursos energètics i hídrics.   
Ponderació: 0-7/ 100 punts.  
4. Nombre, disseny, ubicació i qualitat dels habitatges sotmesos a algun règim de protecció que es comprometa a promoure l'urbanitzador:   
Ponderació: 0-7/100.  
5. Menor termini per al desenvolupament de l'actuació integrada, amb la indicació del corresponent tant a les obres d'urbanització, com a les obres d'edificació dels solars resultants, propietat de l'urbanitzador o d'altres propietaris adherits a la seua iniciativa, i compromisos addicionals assumits voluntàriament, a càrrec seu per l'urbanitzador i mitjans de control de cada una de les prestacions que constitueixen l'objecte del programa.   
Ponderació: 0-7/ 100 punts.  
· De la proposició juridicoeconòmica que representarà un màxim de 30 punts respecte dels 100 de puntuació global:  
6. Menor import de les càrregues d'urbanització, expressat en euro per metre quadrat d'edificabilitat.  
Ponderació: 0-9 / 100 punts.  
7. Coeficient de canvi a l'efecte de pagament en terrenys com a retribució de l'urbanitzador, menor proporció de solars o aprofitaments que hagen de ser posats a disposició de la urbanització per mitjà de la reparcel·lació forçosa com a retribució a compte de tercers amb els qui no tinguen contracte suficient, i major superfície de terrenys dins de l'àmbit de l'actuació i a disposició de l'urbanitzador, propis o de tercers amb els qui tinga contracte suficient, que haja de quedar afecta, amb una garantia real inscrita al Registre de la Propietat, al compliment de les obligacions pròpies d'este urbanitzador per a assegurar l'execució dels objectius imprescindibles o complementaris del programa.  
Ponderació: 0-18 / 100 punts.  
8. Compromisos financers per a l'execució de les obligacions complementàries assumides voluntàriament i a càrrec seu per l'urbanitzador.  
Ponderació: 0-3/ 100 punts.   
Als efectes establits en l'article 135.5 de la LUV, el llindar mínim es fixa en 60 punts; per això, en el cas que cap de les proposicions arribe a esta puntuació, es declararà desert el concurs. D'altra banda, no pertocarà analitzar les proposicions juridicoeconòmiques que es referisquen a alternatives tècniques que no superen els 40 punts.  
Se seguirà el procediment d'adjudicació i aprovació del programa d'actuació integrada establit en l'article 137 de la LUV i la normativa de desplegament del ROGTU, després de les actuacions prèvies descrites en l'article 136 de la mateixa llei, modificades en el que siga pertinent pel que estableixen les bases generals aprovades per l'Ajuntament de Dénia. No es demanarà un dictamen al Consell de Territori i del Paisatge.  
N) Pressupost base de licitació formulat per l'administració.  
A tots els efectes establits en la LUV, i especialment a fi de fixar la quantia de la garantia provisional equivalent al 2% de l'estimació aproximada de les càrregues del programa, este es fixa en la suma d'1.860.468 euros.   
La garantia definitiva, que en la seua forma de constitució i efectes es regirà pel que estableix la Llei de Contractes de les Administracions Públiques, es fixa en el 15% del valor de les càrregues d'urbanització previstes en el programa.  
NN) Subcontractació  
En este supòsit concret i de conformitat amb el que disposa l'article 142 de la Llei 16/2005 de 30 de desembre, de la Generalitat, Urbanística Valenciana, l'adjudicatari del concurs podrà subcontractar prestacions parcials. No obstant això, haurà d'assabentar-ne a l'Ajuntament de Dénia amb caràcter previ a la formalització d'estes, adjuntant-hi amb este objecte la documentació acreditativa de la solvència tècnica del subcontractista.  
L'Ajuntament disposarà del termini màxim d'un mes per a prendre una resolució, transcorregut el qual sense una resolució expressa s'entendrà consentida la subcontracta.  
En qualsevol cas, serà de compliment preceptiu el que disposa l'article 115 del Text Refós de la Llei de Contractes de les Administracions Públiques, aprovat pel Reial Decret Legislatiu 2/2000, de 16 de juny.  
O) Risc i ventura  
Les incidències derivades del contracte seran a risc i ventura del contractista, que no podrà sol·licitar una alteració del preu o indemnització, excepte per alguna de les causes i amb els requisits assenyalats per la legislació vigent.  
P) Cessió del contracte  
D'acord amb el que estableix l'article 333 del Reglament d'Ordenació i Gestió Territorial i Urbanística, els drets i obligacions procedents del contracte podran ser cedits a un tercer sempre que no siga d'alguna de les causes de denegació previstes en l'article esmentat.  
Perquè els adjudicataris puguen cedir els seus drets i obligacions a tercers hauran de complir-se els requisits següents:  
a) Que l'administració actuant n'autoritze expressament i amb caràcter previ la cessió.  
b) Que el cedent tinga executat almenys un 20 per 100 de l'import del contracte.  
c) Que el cessionari tinga la mateixa capacitat per a contractar amb l'administració que l'exigida al cedent i que estiga degudament classificat si este requisit ha sigut exigit al cedent, i en el cas que s'haja realitzat l'adjudicació d'acord amb les qualitats tècniques o professionals del cedent, el cessionari les acredite.  
d) Que es formalitze la cessió, entre l'adjudicatari i el cessionari, en una escriptura pública.  
El cessionari quedarà subrogat en tots els drets i obligacions que correspondrien al cedent.  
L'administració no autoritzarà la cessió a favor de persones sotmeses en processos de suspensió de classificacions o inhabilitades per a contractar.  
L'incompliment de qualsevol de les normes assenyalades en esta clàusula serà causa suficient de resolució automàtica del contracte.  
El que s'ha dit adés s'entén sense perjudici del que disposa l'article 141.2 de la LUV, ja que sempre quedarà indemne la prerrogativa de l'administració de denegar la cessió si menyscaba l'interés general o suposa defraudació de la pública competència en l'adjudicació.  
Q) Despeses  
L'adjudicatari està obligat a pagar l'import dels anuncis i de totes les altres despeses que es generen a l'administració amb motiu dels tràmits preparatoris i de formalització del procediment d'adjudicació del programa. Estes despeses s'inclouran dins de les despeses de gestió com a càrregues del programa.  
R) Interpretació i prerrogatives  
El contracte procedent de l'adjudicació del programa és pel seu objecte fonamental administratiu, i especial pel seu caràcter. De conformitat amb el que disposa l'article 59 del Reial Decret Legislatiu 2/2000, de 16 de juny, pel qual s'aprova el Text Refós de la Llei de Contractes de les Administracions Públiques, els seus termes seran interpretats per la corporació, la qual, així mateix, resoldrà els dubtes que n'oferisca el compliment; els acords de la corporació seran immediatament executius, sense perjudici del dret que assisteix l'adjudicatari de procedir per la via jurisdiccional corresponent.  
L'Ajuntament de Dénia té totes les prerrogatives que li reconeix la llei de contractes, i entre elles, la de poder modificar els termes de l'adjudicació per causes imprevistes o no previstes en estes bases, per causa d'interés públic, i la d'acordar la resolució de l'adjudicació i determinar-ne els efectes, de conformitat amb les causes, efectes i procediment previst en la Llei Urbanística Valenciana i en el Reglament d'Ordenació i Gestió Territorial i Urbanística.  
S) Fur  
Les qüestions litigioses que puguen suscitar-se, en desenvolupament de la contractació que regulen les presents bases, seran resoltes pels tribunals de la jurisdicció contenciosa administrativa competents per a resoldre les controvèrsies que sorgisquen al municipi de Dénia.  
T) Altres clàusules.  
L'adjudicatari s'obliga al compliment de les lleis protectores del treball relatives a seguretat i higiene, inclosa la de previsió i seguretat social, en tots els seus aspectes i regulacions, i l'entitat municipal contractant restarà exempta de qualsevol responsabilitat per incompliment de les disposicions esmentades i la resta de caràcter laboral que produïsca l'adjudicatari.  
L'incompliment de les obligacions assenyalades serà causa de resolució del contracte.  
Serà obligació de l'adjudicatari indemnitzar els danys i perjudicis que es causen com a conseqüència de les accions que requerisquen l'execució dels treballs objecte del programa regit per les presents bases.  
L'Ajuntament de Dénia, per a garantia dels propietaris englobats en el si de l'actuació, podrà contractar l'assistència tècnica necessària per a la direcció de les obres d'urbanització a càrrec d'aquells titulars del programa que obtinguen parcel·les edificables en el seu si. La previsió d'estes despeses constituirà una càrrega del programa.   
U) Supletorietat.  
Les presents bases constitueixen la regulació més específica del concurs de programació de la present actuació urbanística.  
De forma supletòria i en el que no s'ha regulat de forma expressa, regirà el que disposen les bases generals, la Llei 16/2005, de 30 de desembre, de la Generalitat, Urbanística Valenciana, el Reglament d'Ordenació i Gestió Territorial i Urbanística, aprovat pel Decret del Govern valencià, de 19 de maig del 2006, i el que estableix el Reial Decret Legislatiu 2/2000, de 16 de juny, pel qual s'aprova el Text Refós de la Llei de Contractes de les Administracions Públiques, i el Reial Decret 1.098/2001, de 12 d'octubre, pel qual s'aprova el Reglament General de la Llei de Contractes de les Administracions Públiques, i les normes del Reglament de Serveis de Corporacions Locals.  
Contra l'acord aprovatori de les bases, podrà interposar-se un recurs de reposició en el termini d'un mes, comptador des de l'endemà de publicació del present anunci. Així mateix, podrà interposar-se un recurs contenciós administratiu en el termini de dos mesos comptadors des de l'endemà de la present publicació.  
Dénia, 20 d'octubre de 2006.. L'alcaldessa presidenta: Francisca R. Viciano Guillem.